Document ID: 32014D0871

ODLUKA VIJEĆA
od 1. prosinca 2014.
o stajalištu koje treba zauzeti, u ime Europske unije, na osmoj Konferenciji stranaka Konvencije o prekograničnim učincima industrijskih nesreća u pogledu prijedloga izmjene Dodatka I. toj Konvenciji
(2014/871/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
uzimajući u obzir prijedlog Europske komisije,
budući da:
(1)
Unija je stranka Konvencije o prekograničnim učincima industrijskih nesreća koja je usvojena u Helsinkiju 17. ožujka 1992. (1) („Konvencija”).
(2)
Dodatak I. Konvenciji sadržava kategorije i navedene opasne tvari u svrhu ustanovljenja opasnih djelatnosti.
(3)
U skladu s člankom 26. stavkom 4. Konvencije sve izmjene Dodatka I. Konvenciji postaju punovažne, za one stranke Konvencije koje nisu uložile prigovor, dvanaest mjeseci nakon što je izvršni tajnik obavijestio stranke o prihvaćanju izmjena na Konferenciji stranaka, većinom od devet desetina glasova stranaka koje su nazočne na sastanku i glasuju, pod uvjetom da najmanje šesnaest stranaka nije uložilo prigovor.
(4)
Tekst prijedloga izmjene Dodatka I. Konvenciji usuglašen je u okviru Radne skupine za razvoj Konvencije, potvrđen je od strane Ureda Konvencije te će biti predložen za prihvaćanje na osmoj Konferenciji stranaka koja će se održati od 3. do 5. prosinca 2014. u Ženevi.
(5)
Tom bi se izmjenom Dodatka I. Konvenciji navedeni Dodatak u potpunosti uskladio s Prilogom I. Direktivi 2012/18/EU Europskog parlamenta i Vijeća (2).
(6)
Izmjenu Dodatka I. Konvenciji trebalo bi stoga odobriti.
(7)
Unija je u trenutku sklapanja Konvencije izrazila rezerve u vezi s primjenom Konvencije u skladu s unutarnjim pravilima Zajednice. Navedene rezerve temeljile su se na nepodudarnostima između Dodatka I. Konvenciji i važećeg zakonodavstva Unije. Nakon što se izmijeni Dodatak I. Konvenciji tih nepodudarnosti više neće biti. Navedene rezerve trebalo bi stoga ukloniti čim izmjena Dodatka I. Konvenciji postane punovažna,
DONIJELO JE OVU ODLUKU:
Članak 1.
Stajalište koje u ime Unije treba zauzeti na osmoj Konferenciji stranaka Konvencije o prekograničnim učincima industrijskih nesreća sastoji se u tome da se u suštini podrže predložene izmjene Dodatka I. Konvenciji, uključujući njezin ispravak, kako su priložene ovoj Odluci.
Članak 2.
Predsjednika Vijeća ovlašćuje se da odredi jednu ili više osoba ovlaštenih da u ime Unije povuku preostale rezerve izražene u skladu s Odlukom 98/685/EZ (3) pod uvjetom da izmjene Dodatka I. Konvenciji iz članka 1. ove Odluke postanu punovažne, u skladu s člankom 26. stavkom 4. Konvencije.
Članak 3.
Ova odluka stupa na snagu na dan donošenja.
Sastavljeno u Bruxellesu 1. prosinca 2014.

Labels: 1
19
5
20